દાહોદ તાલુકાના મંડાવાવ ગામે આવેલ વડલી પ્રાથમીક ફળિયા શાળામાં ધોરણ ૧ થી ૫ નુ શિક્ષણ કાર્ય ચાલે છે. હાલમાં ધોરણ ૧ થી ૫ ની છ માસીક પરીક્ષા ચાલુ થયેલ છે. જેમાં તા.૨૫મીના રોજ શાળામાં ધોરણ ૫ ની અંગ્રેજી વિષયની પરીક્ષા હતી. તે દરમ્યાન સવારે સાડા દસ વાગે હરેન્દ્રસિંહ હાંડા(સીઆરસી) કામગીરી બજાવવા ઉપરોક્ત શાળામાં આવ્યા હતા. તેઓ ધોરણ ૫ ના વર્ગખંડમાં ગયા હતા. જ્યાં વિદ્યાર્થીઓ પોતાના બેઠક નંબર પર બેસેલા હોવા છતાં વર્ગના બાળકોને લાતો મારી અને તમે તમારી નિયત જગ્યાએ બેઠા નથી તેમ કહી અને બેફામ ગાળો બોલી ઉશ્કેરાઈને બાળાઓને લાતો મારવા લાગ્યા હતા. જેને પગલે ૧૨૬ બેઠકોવાળા વર્ગ ખંડમાંથી ૧૭ જેટલા છોકરા છોકરીઓને લાતો મારી સીઆરસી હરેન્દ્રસિંહ હાંડા શાળાની વિઝીટ બુકમાં નોંધ કર્યા વગર શાળામાંથી ચાલ્યા ગયા હતા. ત્યાર બાદ વર્ગ ખંડમાંથી છોકરીઓને રડવાનો અવાજ આવતા આચાર્ય સહિત કર્મચારીઓ વર્ગખંડમાં દોડી આવ્યા હતા. બાળકોને રડતા જાઈ તેઓને સાત્વના આપી અને પુછપરછ કરતા બાળકોએ ઉપરોક્ત ઘટનાની આપવીતી જણાવતા ઉપસ્થિત સૌ કોઈ સ્તબ્ધ થઈ ગયા હતા.